Predkladacia  správa

Materiál sa predkladá ako iniciatívny. Jednou zo základných podmienok členstva Slovenskej republiky v Európskej únii v rámci vonkajších vzťahov je súlad medzinárodnej zmluvnej základne SR so zmluvnou základňou EÚ. Zabezpečovanie tejto úlohy v oblasti zmlúv hospodárskeho charakteru prináleží Ministerstvu hospodárstva SR. Predmetom predkladaného materiálu je navrhnúť vypovedanie Obchodnej dohody medzi vládou Československej socialistickej republiky a vládou Republiky Ecuádor.
 
Dohoda bola podpísaná ešte v roku 1971 a v súlade s článkom XI nadobudla platnosť 14. decembra 1971. Dôvodom návrhu na vypovedanie tejto dohody je skutočnosť, že svojim obsahom je v rozpore so spoločnou obchodnou politikou EÚ a okrem toho jej charakter a obsah už nezodpovedá súčasným podmienkam medzinárodného obchodu. Naviac, vzhľadom na členstvo SR v EÚ, dohoda stratila akýkoľvek vplyv na vzájomnú obchodnú výmenu, ktorá sa riadi podmienkami spoločnej obchodnej politiky EÚ. Vypovedanie sa navrhuje realizovať v súlade s článkom XI Dohody, ktorý ju  umožňuje vypovedať tri mesiace pred koncom jej platnosti.

Vzájomná hospodárska spolupráca medzi SR a Ecuádorom je na pomerne nízkej úrovni, obmedzuje sa na jednoduchú obchodnú výmenu. Obrat vzájomného obchodu sa v posledných rokoch pohybuje medzi 4,3 – 5,3 mil. USD ročne čo predstavuje 95. miesto (0,008% podiel) v celkovom zahraničnom obchode SR. Výrazný nárast nastal za 10 mesiacov minulého roka, keď dosiahol sumu 7,3 mil. USD. Nakoľko podstatnú časť obratu predstavujú slovenské dovozy, obchodná bilancia je trvale pasívna. Tento stav je ovplyvnený dovozmi tropického ovocia, predovšetkým banánov. Ich dovoz za 10 mesiacov minulého roka dosiahol cca 5 mil. USD. Dovozy sa realizujú prevážne cez prostredníkov - veľkoobchodníkov so sídlom v krajinách západnej Európy.

Na materiál sa nevzťahuje obmedzenie prístupu k informáciám podľa § 11 ods. 1 písm. b, zákona č. 211/2000 Z. z. o slobodnom prístupe k informáciám, keďže oznámenie o vypovedaní Dohody bude uverejnené v Zbierke zákonov Slovenskej republiky v zmysle zákona   č. 1/1993 Z .z. o Zbierke zákonov Slovenskej republiky. 

Predkladaný návrh je v súlade s právnym poriadkom Slovenskej republiky, harmonizuje zmluvnú základňu SR so spoločnou obchodnou politikou EÚ, nemá dopad na štátny rozpočet a nie je v rozpore s jednotnou obchodnou politikou a inými pravidlami EÚ. 

Návrh na vypovedanie uvedenej dohody nebude mať finančný, ekonomický a environmentálny vplyv na zamestnanosť a podnikateľské prostredie.

Predložený materiál bol predmetom medzirezortného pripomienkového konania (vyhodnotenie je súčasťou materiálu).

Vzhľadom na uvedené skutočnosti sa odporúča, aby vláda SR schválila návrh na vypovedanie Obchodnej dohody medzi vládou Československej socialistickej republiky a vládou Republiky Ecuádor.